ປູ​ຕິນ ປະ​ກາດ​ໄຊ​ຊະ​ນະ ທີ່​ເມືອງ​ມາ​ຣີ​ອູ​ໂປ​ລ
ປະ​ທາ​ນາ​ທິ​ບໍ​ດີ​ເຊ​ເລນ​ສ໌​ກີ ກ່າວ​ວ່າ ຢູ​ເຄ​ຣນ​ຕ້ອງ​ການ​ເງິນ 7 ພັນ​ລ້ານ​ໂດ​ລາ ຕໍ່​ເດືອນ ເພື່ອ​ສະ​ໜັບ​ສະ​ໜຸນ​ການ​ສູ້​ລົບ​ຂອງ​ຢູ​ເຄ​ຣນ 
ປະທານາທິບໍດີຣັດເຊຍ ທ່ານວລາດີເມຍ ປູຕິນ ໄດ້ປະກາດວ່າ ເມືອງທ່າມາຣີອູໂປລ ທີ່ຖືກປິດລ້ອມຢູ່ນັ້ນ “ໄດ້ຖືກປົດປ່ອຍແລ້ວ” ຫຼັງຈາກໄດ້ມີການສູ້ລົບກັນເກືອບ 2 ເດືອນ ເຖິງແມ່ນກຳລັງທະຫານຣັດເຊຍ ຍັງບໍ່ສາມາດບຸກເຂົ້າໄປໃນໂຮງງານເຫຼັກຂະໜາດໃຫຍ່ ອາຊອບສະຕາລ (Azovstal) ຊຶ່ງໃນເວລານີ້ຍັງຢູ່ໃນກຳມືຂອງພວກນັກລົບແລະພົນລະເຮືອນຊາວຢູເຄຣນ ແທນທີ່ຈະບຸກເຂົ້າໄປໃນໂຮງງານ ທ່ານປູຕິນໄດ້ສັ່ງໃຫ້ປິດລ້ອມໂຮງງານດັ່ງກ່າວ “ເພື່ອບໍ່ໃຫ້ແມ່ນແຕ່ແມງວັນບິນຜ່ານເຂົ້າໄປໄດ້” ຊຶ່ງເປັນກົນລະຍຸດທີ່ພວກນັກສັງເກດການເຊື່ອວ່າ ຈະຊ່ວຍປົກປ້ອງຊີວິດທະຫານຂອງຣັດເຊຍ ແລະບາງທີອາດຈະເຮັດໃຫ້ພວກທີ່ຢູ່ຂ້າງໃນໂຮງງານແຫ່ງນັ້ນ ອົດຕາຍ ໃນຂະນະດຽວກັນ ເຈົ້າໜ້າທີ່ຢູເຄຣນກ່າວວ່າ ມີຫຼັກຖານກ່ຽວກັບຂຸມຝັງສົບຂະໜາດໃຫຍ່ຢູ່ນອກເມືອງມາຣີອູໂປລໄດ້ປາກົດໃຫ້ເຫັນ ຮູບຖ່າຍຈາກດາວທຽມແມັກຊາເທັກໂນໂລຈີ ຊຶ່ງເປັນບໍລິສັດດາວທຽມຂອງສະຫະລັດ ປາກົດວ່າໄດ້ສະແດງໃຫ້ເຫັນຮູບພາບຂອງຂຸມຝັງສົບໃໝ່ ເກືອບ 200 ຂຸມ ທີ່ເມືອງມານຸສ ປະທານາທິບໍດີຢູເຄຣນ ທ່ານໂວໂລດີເມຍ ເຊເລນສ໌ກີ ກ່າວຕໍ່ທະນາຄານໂລກໃນວັນພະຫັດວານນີ້ວ່າ ປະເທດຂອງທ່ານຕ້ອງການເງິນຫຼາຍເຖິງ 7 ພັນລ້ານໂດລາຕໍ່ເດືອນ ເພື່ອສະໜັບສະໜຸນ ແລະຕ້ອງການຫຼາຍຮ້ອຍພັນລ້ານໂດລາເພື່ອບູລະນະສ້າງສາປະເທດຂອງທ່ານຈາກການຮຸກຮານຂອງຣັດເຊຍ ປະທານາທິບໍດີສະຫະລັດ ທ່ານໂຈ ໄບເດັນ ໄດ້ອະນຸມັດເງິນອີກ 800 ລ້ານໂດລາ ເພື່ອໃຫ້ການຊ່ວຍເຫຼືອທາງທະຫານແກ່ຢູເຄຣນໃນວັນພະຫັດວານນີ້ ໂດຍປະກາດວ່າມັນມີຄວາມຈຳເປັນ ໃນການຊ່ວຍໃຫ້ກຳລັງທະຫານຢູເຄຣນສາມາດຂັບໄລ່ພວກນັກລົບຣັດເຊຍ ໃນບັ້ນລົບທີ່ສຳຄັນໆ ທີ່ພວມດຳເນີນຢູ່ໃນພາກຕາເວັນອອກຂອງປະເທດ ທ່ານໄບເດັນກ່າວໃນຄຳປາໄສສັ້ນໆທີ່ທຳນຽບຂາວວ່າ “ການຊ່ວຍເຫຼືອນີ້ແມ່ນຮວມທັງອາວຸດໜັກ ປືນໃຫຍ່ໂຮວິດເຊີຫຼາຍສິບກະບອກ ພ້ອມດ້ວຍ 144,000 ລູກ ” ທ່ານກ່າວວ່າ ການສົ່ງອາວຸດຮອບໃໝ່ແມ່ນແນໃສ່ເປັນການສະເພາະເພື່ອຊ່ວຍໃຫ້ກຳລັງທະຫານຢູເຄຣນ ທີ່ພວມທຳການສູ້ລົບຢູ່ໃນເຂດດອນບາສ ຊຶ່ງເປັນເຂດທົ່ງພຽງ ທີ່ສາມາດແນມເຫັນໃນໄລຍະໄກ ແຕກຕ່າງໄປຈາກການສູ້ລົບກັນໃນຕອນຕົ້ນໆ ທາງພາກຕາເວັນຕົກຂອງປະເທດ ທ່ານໄບເດັນກ່າວວ່າ ການຊ່ວຍເຫຼືອໃໝ່ນີ້ ແມ່ນເພີ້ມໃສ່ການຊ່ວຍເຫຼືອ 800 ລ້ານໂດລາ ທີ່ໄດ້ປະກາດໃນອາທິດແລ້ວ “ເກືອບໝົດ” ການອະນຸມັດການຊ່ວຍເຫຼືອທາງດ້ານທະຫານຂອງສະພາແກ່ຢູເຄຣນ ແຕ່ປະທານາທິບໍດີກໍເວົ້າວ່າ ໃນໄວໆນີ້ ທ່ານຈະຮ້ອງຂໍເງິນຈາກສະພາຕື່ມອີກ ໃຫ້ກຳລັງທະຫານຂອງຢູເຄຣນ